Alcalá de Henares

**Alcalá de Henares** (španjolski: Utvrda na rijeci Henares) je grad koji se nalazi 35&nbsp;km zapadno od Madrida, na rijeci Henares, i drugi je po veličini grad madridske autonomne zajednice. Grad je poznat i jednostavno kao **Alcalá**, no dodaje se "de Henares" kako bi ga se razlikovalo od mnogih drugih gradova koji imaju isto ime (naime Alcalá dolazi od arapske riječi "al-qal'a القلعة" što znači utvrda). Grad je i administrativni centar istoimene comarce (općine), a od 1998. godine njegovo povijesno središte sa starim sveučilištem (prvim planiranim sveučilištem na svijetu) je upisano kao UNESCO-va svjetska baština.

Alcalá ima veliku populaciju internacionalnih studenata koji najviše studiraju španjolski jezik. Također je poznata po velikoj i dobro znanstveno istraženoj populaciji bijelih roda.
## Historija

Gradsko područje je bilo naseljeno još u bakreno doba, a Rimljani su osvojili ovo područje u 1. stoljeću pne. i izgradili su grad ***Complutum*** preko starijeg keltskog naselja ***Iplacea***. Bio je jedini rimski grad u današnjem području Madrida i imao je oko 10.000 stanovnika, te je dobio titulu *municipiuma* s vlastitom upravom. Vizigoti ga osvajaju u 5. stoljeću i grad počinje propadati, ali je u isto vrijeme postao mjesto hodočašća svetih Justa i Pastora, školaraca koji su mučenički ubijeni za progona kršćana koje je vodio car Dioklecijan.
Mauri ga osvajaju 711. godine, ali grad grade na obližnjem brdu oko utvrde **Al-qal'a** (arapski: utvrda), današnja četvrt "Stara Alcalá" (*Alcalá la Vieja*). Dana 3. svibnja 1118. godine, grad je osvojio nadbiskup Toleda za Kastiljsko kraljevstvo i grad je potpao pod jurisdikciju Biskupije Toleda. Kršćani su grad ponovno vratili u "Četvrt sv. Justa", na izvorne rimske temelje, a arapski dio grada je napušten. Sve do kraja rekonkviste grad je imao židovsku i maursku četvrt, te obnovljenu tržnicu, a zahvaljujući strateškom položaju bio je često rezidencijom kastiljskih kraljeva kada su ovi putovali prema jugu. Tu su se, u kući *Casa de la Entrevista*, kršćanski vladari, Izabela I. Kastiljska i Ferdinand II. Aragonski susreli s Kolumbom prije njegova puta prilikom kojega je otkrio Ameriku.

Kardinal Cisneros je 1496. godine osnovao sveučilište *Universidad Complutense*(latinski: Sveučilište Alcalaca) koje je postalo prestižna renesansna znanstvena institucija. Miguel de Cervantes je rođen u Alcali 1547. godine, a njegov datum rođenja, 9. listopada, je postao gradski praznik, Festival Cervantes.

Na prijelazu iz 19. u 20. stoljeće gradska populacija je znatno opala, s 60.000 na oko 10.000 stanovnika, što je bila indirektna posljedica preseljenja slavnog Sveučilišta u Alcali u Madrid, gdje je zadržalo svoje ime. Grad je veoma stradao za vrijeme Španjolskog građanskog rata.

Danas grad obilježava datum Cervantesove smrti, 23. travanj, dodjelom "Cervantesove nagrade", najprestižnije književne nagrade u svim zemljama u kojima se govori španjolski jezik, a uručuje je osobno španjolski kralj.

## Znamenitosti
Središte grada je uglavnom nepromijenjeno od srednjovjekovnih ulica s mnogim povijesnim građevinama. Najslavniji je Cervantesov trg (*Plaza de Cervantes*) koja je presječena glavnom pješačkom ulicom (*Calle Mayor*).
* Magistralna katedrala sv. Justusa i Pastora (*Santa e Insigne Catedral-Magistral de los Santos Justo y Pasto*) ili Katedrala svete Djece (*Catedral de los Santos Niños*) je gotička građevina izgrađena od 1497. do 1514. godine na temeljima vizigotske katedrale iz 7. st. koja je opet bila izgrađena preko starokršćanske kapele sv. Justusa i Pastora iz 414. godine. Gradio ju je kardinal Cisneros, koji je zaslužan i za osnivanje Sveučilišta u Alcali. Toranj je podignut u 16., a klaustar i kapela sv. Petra u 17. stoljeću. Iako je još 1905. godine bila proglašena nacionalnim spomenikom, potpuno je spaljena, a unutrašnjost uništena, tijekom Španjolskog građanskog rata. Tek je 1991. godine obnovljena biskupija Alcala i dobila je titulu "magistralne katedrale" (koju ima još samo katedrala sv. Petra u Leuvenu, Belgija) što znači da kanonom katedrale može biti samo osoba s doktoratom teologije.
* Sveučilište u Alcali (* Universidad de Alcalá de Henares*) je najveći ponos grada, a njegove zgrade su raspršene cijelim gradom s dva središta u dva kampusa. Sjeverni kampus ima znanstvene odjele i studentski dom, dok središnji ima odjele društvenih znanosti, uključujući slavni pravni fakultet. osnovao ga je kardinal Cisneros 1496. godine i postalo je poznato tijekom renesanse kao jedno od vodećih znanstvenih institucija čiji je oblik i arhitektura utjecala na mnoge druge institucije, osobito u Amerikama. Sveučilište se zbog financija preselilo u Madrid 1836. godine, a Novo sveučilište je osnovano, u starim prostorijama, ponovno 1977. godine.


Datoteka:Alcalá de Henares (RPS 09-12-2012) Catedral Magistral de los Santos Justo y Pastor.png|Katedrala u Alcali
Datoteka:Alcalá de Henares (RPS 08-11-2014) Plaza de Cervantes.png|Cervantesov trg
Datoteka:Cardinal cisneros' tomb.jpg|Grobnica kardinala Cisnera
Datoteka:Alcalá de Henares - Madrid - 268.JPG|*Paseo de la estación* (Prolaz postaje) zimi


## Gradovi prijatelji

## Reference

## Vanjske veze
## Vanjske veze